tartuNLP/wikipedia-smugri-20251201 huggingface dataset:
Nekomata

Nekomata (猫又) 'hargnenud kass' on jaapani mütoloogias kõrgesse vanusesse elanud kass, kes on selle tulemusel  muutunud "yokai"'ks. Nekomata tunnused on: kõrge vanus (vähemalt 13 või 100 aastat, sõltub loost ja piirkonnast), muundumisel kaheks hargnenud väga pikk saba, lambiõli joomine, inimeste terroriseerimine ja põlgamine, tagakäppadel käimine, inimkeeli rääkimine, tule esile kutsumine ja suurte põlengute tekitamine. Ainult kõige vanemad ja tugevamad kassid muutuvad "bakeneko"’dest edasi "nekomata"’deks. "Nekomata"’d on seega edasi arenenud "bakeneko"’de vorm. "Bakeneko"’d on põhimõtteliselt "nekomata"’d lahjemal kujul.
Kursiiv (kirjavorm)

Kursiiv (keskladina "cursivus" 'lendav', 'jooksev' ladina sõnast "currere" 'jooksma') on kirjavorm, mida kõige laiemas mõttes iseloomustavad kaldus tähed ja käsikirjalise kirjutuskirja puhul ka tähtede omavahel seotus. Kursiiv on tavaliselt argisem, kiirem ja vabama käega loodud versioon mingist varasemast kindlakujulisest kirjastiilist ja tavaliselt puudub kursiivkirjades range standard.
Näited.
Näiteks lähtuvad rooma kursiivkirjad (majuskelkursiiv ja minuskelkursiiv) rooma majusklist, mille tähekujud on muutunud teistsuguseks kiire kirjutamise ja kirjutamispinna omaduste tõttu. Gooti kursiivide väljakujunemisel mängis rolli paberi kasutuselevõtt, mis võimaldas seotud tähtedega kirjutamist hõlpsamalt kui pärgament.
Kursiiv trükikirjana.
Kursiivist kõneldakse ka tüpograafias trükikirjade ja fontide puhul. Näiteks on trükiantiikva kursiiviks 15. sajandi humanistikursiivist laenatud tähevormid, mis erinevad antiikvatähtedest. Kaldkirja ("oblique") puhul, erinevalt kursiivist, ei muutu tähemärgi kuju, vaid tähemärki kasutatakse paremale kallutatud kujul nii plokk-kirjade kui ka antiikvakirjade puhul.
Scytinostroma odoratum

Scytinostroma odoratum on pilvikulaadsete seltsi kuuluv liik seeni.
See kasvab lehtpuudel ja ei oma erilist lõhna. Sarnane "Scytinostroma hemidichophyticum" on tugeva naftaleeni lõhnaga.
Tehnoülevaatus

Tehnonõuetele vastavuse kontroll ehk rahvakeeli tehnoülevaatus on sõiduki liiklusele ohutu ja loodushoidliku tehnoseisundi tagamine, sõiduki registreerimistunnistuse andmete õigsuse tagamine ning liiklusregistri andmete täpsustamine.
Tehnoülevaatusel peavad regulaarselt käima nii eraisikute, kui ka ettevõtete sõidukiparki kuuluvad sõidukid. Tehnoülevaatust teevad Eestis äriühingud, kes on sõlminud Transpordiametiga halduslepingu.
Kontrollitavad sõlmed.
Sõidukite korralisel ülevaatusel kontrollitakse kohustuslikult sõiduki registriandmeid ning sõiduki osasid, seadmeid, sõlmi ja varustust, mis on jaotatud järmisteks valdkondadeks
Deebet

Deebet on kahekordse kirjendamise raamatupidamise konto vasak pool, kuhu kantakse kõik laekumised kui ka võlad ja kulud antud konto järgi.
Ajalooline taust.
Mõiste "deebet" pärineb ladina keelest sõnast "debet", mis tähendab "ta võlgneb". Kahekordse raamatupidamise süsteemi, kus "deebet" on keskne mõiste, juured ulatuvad 15. sajandi Itaaliasse. Seda süsteemi populariseeris frantsiskaani munk ja matemaatik Luca Pacioli, keda peetakse kaasaegse raamatupidamise isaks. Tema 1494. aastal ilmunud teos "Summa de arithmetica, geometria, proportioni et proportionalita" sisaldas esmakordselt trükitud kirjeldust kahekordsest raamatupidamisest, sealhulgas "deebeti" ja "kreediti" kasutamisest.
Deebeti ja kreediti erinevus.
Deebet ja kreedit on kahekordse raamatupidamise süsteemi põhikategooriad, mis kajastavad tehingute mõju ettevõtte finantsseisundile. Kontosid kujutatakse sageli tabelina, kus vasak pool on deebet ja parem pool kreedit.Näiteks, kui ettevõte saab sularaha müügist, suureneb kassakonto (varakonto) deebetis, samal ajal kui müügitulu (tulukonto) suureneb kreeditis. See kajastus tagab, et tehingu mõlemad pooled on tasakaalus, mis on kahekordse kirjendamise süsteemi alus. Oluline on märkida, et deebet ja kreedit ei tähenda alati vastavalt "suurenemist" või "vähenemist"; nende mõju sõltub konto tüübist. Seetõttu on raamatupidamises oluline mõista, kuidas deebet ja kreedit erinevatele kontodele mõjuvad, et tagada finantsaruannete täpsus ja usaldusväärsus.
Virtuaalraha

Virtuaalraha on virtuaalne valuuta, mis on valitsuse poolt reguleerimata digitaalraha tüüp, mille väljastavad ja reguleerivad selle arendajad. Virtuaalraha kasutatakse kindla virtuaalse kogukonna liikmete seas.
Kasutus.
Virtuaalraha kasutatakse erinevate veebipõhiste maksete sooritamisel makseviisina.
Virtuaalraha kasutavad:
Üks kuulsamaid tehinguid virtuaalrahas toimus 2010 aastal Floridas. Maksti 10 000 bitcoini kahe suure pitsa eest. Tehingu toimumise ajal oli 10 000 bitcoini väärt 41 USD, 18.02.2025 on 10 000 bitcoini väärt umbes 957 miljonit USD. See illustreerib virtuaalraha kasvu ja aktuaalsust tänases ühiskonnas.
Bitcoin.
Bitcoin on kõige laialdasemalt tuntud virtuaalraha, mis võeti kasutusele 2009. aastal anonüümse arendaja (või arendajate rühma) poolt, kasutades pseudonüümi Satoshi Nakamoto. Erinevalt traditsioonilistest valuutadest ei emiteeri ega reguleeri Bitcoini ükski keskasutus.
Virtuaalraha peamised omadused:
Pärast Bitcoini edu on loodud kümneid tuhandeid alternatiivseid krüptovaluutasid, nagu Ethereum, Litecoin ja Ripple, mis pakuvad erinevaid funktsioone ja kasutusvõimalusi.
Bliaut

Bliaut ehk bliaud on Lääne-Euroopas keskajal, 11.–13. sajandil kantud pikk umbkuue tüüpi pealisrõivas, mida kandsid nii mehed kui ka naised. Kaasaegse visuaalse materjali põhjal oli see kõrgema staatusega klassi riietusese.
Kirjeldus.
"Bliaut" oli pihaosas liibuv, moodustades iseloomulikke horisontaalsuunalisi volte torsol allpool rinda, ja laienes alates vöökohast avaraks seelikuosaks, mis ulatus maani ja võis olla slepiga. Eripäraseim oli "bliaut"' varrukas. Erinevalt teistest sama perioodi rõivastest polnud see kitsas kogu pikkuses, vaid liibuv oli ainult õlavart kattev osa; allpool küünarnukki laienes varrukas väga avaraks ja see käiseosa võis rippuda maani või peaaegu maani. Kaelus oli tavaliselt väike ja ümar, rinnalõhikuga ees keskel, iseloomulikuks kaunistuseks olid laiad teisest kangast ribad kaeluse ümber ning käiste ja seeliku allservas.
Levik.
Bliaut võis olla levinud vaid Prantsusmaa kultuuri mõjusfääri jäävas piirkonnas, kuid riietuseset võib näha selle perioodi kunstiteostel isegi nii kaugel nagu Rooma või tänapäeva Saksamaa alad.
Majandusminister

Majandusminister on valitsuses minister, kelle ülesanne on riigi majandus- ja kaubanduspoliitika kavandamine ning kaubandussuhete süsteemne arendamine. Majandusminister on majandusministeeriumi juht.
Ida Ertel-Rekk

Ida Ertel-Rekk (2. juuli 1887 Laatre vald – 12. aprill 1948 Geislingen, Saksamaa) oli Eesti jurist. 
Ida Ertel lõpetas Tartu Puškini-nimelise Tütarlaste Gümnaasiumi. 1906. aastal astus ta Keiserliku Tartu Ülikooli vabakuulajaks. Ta oli üks esimesi Tartu Ülikooli naisüliõpilasi. Ta oli ka Eesti Üliõpilasseltsi Ühendus üks asutajaid.
Aastatel 1907–1910 tegi ta ülikooliõpingutes pausi, kuid 1913. aastal ülikooli lõpetades oli ta esimene eestlasest Tartu Ülikooli õigusteaduskonna lõpetanud naistudeng. 1914. aastal sooritas ta riigieksamid. 1915. aastal asus ta tööle advokaadina Peterburis, mis oli tähelepanuväärne, sest juristi ametit ei peetud tol ajal Venemaal naistele kohaseks.
1944. aastal põgenes koos abikaasaga Saksamaale. Ta suri 1948. aastal Geislingeni põgenikelaageris.
Isiklikku.
Ida Erteli abikaasa oli Karl Rekk. Kirjanik Alide Ertel oli Ida Erteli õde.
Sotsiaalminister

Sotsiaalminister on valitsuses minister, kelle ülesanne on riigi sotsiaalpoliitika kavandamine ning sotsiaalhoolekande ja tervishoiu süsteemne arendamine. Sotsiaalminister on sotsiaalministeeriumi juht.
Peaministri büroo

Eesti peaministri büroo on Riigikantselei struktuuriüksus, mille ülesanne on nõustada ja toetada peaministrit. Büroo korraldab ka peaministri suhteid ja informatsioonivahetust Riigikogu ja teiste põhiseaduslike institutsioonidega, üksikisikute ja organisatsioonidega nii sise- kui välisriiklikul tasemel.
Peaministri büroo koosseisu kuuluvad peaministri nõunikud ja abid, kes nimetatakse ametisse peaministri volituste ajaks.
Luke Houser

Luke Houser (sündinud 2. mail 2001 Bellevues Washingtoni osariigis) on Ameerika kesk- ja pikamaajooksja, kes varem võistles professionaalselt Atlanta Track Clubis. Võisteldes Washingtoni ülikooli eest, oli ta neli korda põhivõistkonnas üle-Ameerika ja võitis kaks järjestikust NCAA sisevõistluste miilijooksu tiitlit aastatel 2023 ja 2024.
2025. aasta sisemaailmameistrivõistlustel Nanjingis tuli ta 1500 meetri jooksus kolmandaks. 
Välislingid.
[[Kategooria:Ameerika Ühendriikide jooksjad]]
[[Kategooria:Sündinud 2001]]
Meteor (laev)

"Meteor" oli Balti Päästeseltsi lipulaev. 
Aurik "Meteori" kasutati merepäästetöödel aastatel 1877–1958. Võimalik, et laeva kasutati ka kaubaaurikuna. 1914–1918 oli laev mobiliseeritud Vene Balti laevastikku. 1930. aastate ajakirjanduse andmetel oli aurik „Meteor“ omal ajal müüdud Vene riigile, mistõttu kuulus laev seaduslikult riigi omandusse juba enne Esimest maailmasõda. Sõja ajal laev hukkus, kuid tõsteti üles. Pärast Eesti Vabariigi kehtestamist, jäi ülestõstetud alus õigusliku omanikuta ning läks uuesti Balti Päästeseltsi valdusesse. Eesti Mereasjanduse Peavalitsus nõudis laeva riigile tagastamist, kuid kuna päästeselts keeldus seda tegemast, esitas riik nõude kohtu kaudu. Tallinna–Haapsalu rahukogu tsiviilosakond otsustas 1930. aastal toimunud istungil, et aurik „Meteor“ kuulub seaduslikult Eesti riigile.
Aastast 1941 kuulus "Meteor" NSV Liidu Balti mere laevastikku.
Fütotron

Fütotron on kinnine teaduslik kasvuhoone, mida kasutatakse taimede ja keskkonna vaheliste suhete uurimiseks.
Tavaliselt on fütotronis kindlalt kontrollitud õhu ja pinnase temperatuur ja niiskus ning valgustus. Fütotron võib koosneda ka mitmest lähestikku asuvast kasvuhoonest, millest igaühes on need suurused erinevad ja mille vahel võib taimi liigutada.
Esimene fütotron rajati 1949 California Tehnoloogiainstituudis, kus talle ka nimi pandi: "phytos" tähendab kreeka keeles taime ja "-tron" tähendab suurt keerulist masinat nagu sõnas "tsüklotron".
Siis kui elu maitses hästi

"Siis kui elu maitses hästi" on 2024. aastal esilinastunud eesti telesari.
Sisututvustus.
Endine tippjurist Dan (Mait Malmsten) on pärast lahutust madalseisus: töö juures ei võeta teda enam tõsiselt ja eraelus valitseb kaos. Olles veendunud, et tema allakäigu põhjuseks oli eksnaise lahkumine, otsustab ta Gerli (Hilje Murel) tagasi võita ning palub selles asjas abi oma tütrelt Gritilt (Helena Lotman). Dani parim sõber Toomas (Hendrik Toompere Jr.) on funktsioneeriv alkohoolik, kes peab Petanque'i baari ning elab vanade õnnehetkede najal. Kuigi ta üritab Danit aidata, viivad tema teod sageli hoopis uute probleemideni.
Valetamisklubi

"Valetamisklubi" on eesti telesari, mis esilinastus 2024. aastal.
Sisu.
Noore ambitsioonika ajakirjanikuni (Maria Teresa Kalmet) jõuab vihje ministri (Martin Algus) kohta, kes väidetavalt olevat ahistanud alaealist tütarlast (Anne Mari Saks). Kuigi tõde võib olla hoopis mujal ja tegelikkus kordi keerulisem, kui asjad tunduvad, algab kirglik nõiajaht ministrile, et tema elu täielikult hävitada.
Hannes Soomer

Hannes Soomer (sündinud 17. veebruaril 1998) on Eesti motoringrajasõitja. Tema hüüdnimi on "The Baltic Bullet".
2017. aastal võitis ta Euroopa Superspordi karika meistrivõistlused WILSport Racedays meeskonnaga.
Karjäär.
Varasem Karjäär.
Soomer alustas karjääri ADAC Junior Cupis 2011. aastal ning saavutas oma esimese poodiumi klassis 2012. aastal, edetabelis viiendal kohal. 2013. aastal esines ta esmakordselt Euroopa juunioride karikasarjas. 2015. aastal sai esimese meistrivõistluste poodiumikoha ja järgmisel aastal esimese võidu.
Supersport MM-sarjas (WorldSSP).
2015. aastal tegi Soomer oma debüüdi WorldSSP's Kallio Racinguga, sõites hooaja kolmel etapil. 2017. aastal Racedays Hondasse siirdudes võitis WorldSSP Supersport Challenge'i meistritiitli. 2018. aasta koondise juurde jäädes osales Soomer esimest korda täiskohaga WorldSSP hooajal. 2019. aastal saavutas mitu esikümne finišit ning sai 2020. aastaks Kallio Racingusse minna. Ta lõpetas hooaja viimase nelja võidusõidu kolme poodiumikohaga. 2022. aastal lõpetas ta 13. kohal meistrivõistlustel.
Superbike MM-sarjas (WorldSBK).
Petronas MIE Honda valis Soomeri, et asendada Hafizhit Tšehhi ja Prantsusmaa etappidel.
Saksa Superbike'i meistrivõistlustel (IDM Superbike).
2023. aastal siirdus Soomer Superspordist IDM (Internationale Deutsche Motorradmeisterschaft) sarja, kus ta sõitis Honda CBR1000RR-R-iga ja lõpetas edetabelis 4. kohal. 2024. aastal läks ta üle BMW M1000RR-ile. Enne hooaja algust sai ta Le Mans'i 24. tunnisel võidusõidul vigastuse ning ei saanud esimesel etapil sõita. Hooaja 6. etapil Nürburgringil võitis ta ühe sõidu ja lõpetas hooaja edetabelis 7. kohal.
2025. aastal jätkas Soomer BMW-ga, kuid seekord tehasemeeskonna ridades. Hooaeg algas edukalt. Ta sai esimesel etapil Oscherslebenis võidu ja teise koha ning kolmandal etapil Mostis saavutas ka ühe võidu. Neljandal etapil, taaskord Oscherslebenis kukkus ta esimeses sõidus ja vigastas sõrme. Pärast seda sai ta veel kaks poodiumit. Hooaja lõpetas ta edetabelis 3. kohal.
Teele (laul)

"Teele" (vene: В путь) on laul, mille kirjutasid 1954. aastal Nõukogude helilooja Vassili Solovjov-Sedoi ja luuletaja Mihhail Dudin. Algselt oli see kirjutatud filmile "Maksim Perelitsa", ilmudes 1955. aastal ning sellest ajast peale on laul saavutanud kuulsuse ja laia populaarsuse, olles mänginud seda Nõukogude Liidu sõjaväeorkester ja esitatud ka sõjaväe paraadidel. Vassili Solovjov-Sedoi sai 1959. aastal laulu eest Lenini preemia. 
"Teel" esitatakse nii võidupühal kui ka muudel sõjalistel tähtpäevadel Venemaal, Valgevenes ja teistes endistes liiduvabariikides. See laul on tõlgitud ka saksa, hiina, heebrea ja korea (KRDV) versioonidesse. Saksakeelsest tõlkest, mille laulis Erich-Weinert-Ensemble, sai signatuur Nationale Volksarmee marss "Unterwegs".
Tetrodotoksiin

Tetrodotoksiin on üks maailma tugevamaid närvimürke, tsüaniidist umbes 1200 korda tugevam. Keskmise kehakaaluga inimese tapmiseks piisab 0,5–1,0 milligrammist. 
Mürk on saanud nimetuse kerakalalaste perekonna ladinakeelse nimetuse "Tetraodontidae" järgi, kuna seda toksiini leiti kõigepealt just kerakaladest. Hiljem on avastatud tetrodotoksiini ka mujalt, näiteks mõnedes mudillaste ("Gobiidae") sugukonna kalades, mõnedes madudes, triitonites, konnades jm. Toksiini toodavad mitmed sümbiontsed bakterid, kes elutsevad ka kalade-loomade soolestikus.
Mürk halvab lihased, kuid inimene püsib teadvusel; ta ei suuda enam hingata ja võib lämbuda. Esineda võib ka südametalitluse häireid. Vastumürki pole. Oletatakse, et Haiti "voodoo" kultuses kasutatakse zombide loomiseks tetrodotoksiini sisaldavat pulbrit, ent faktilisi tõendeid selle kohta pole. Jaapanis on usutud, et fugumürgistuse saanud inimene viibib erilises varjusurmas ja teda tohib matta alles siis, kui laip hakkab lagunema.
Hiina meditsiinis on kerakalade mürki tuntud juba aastasadu ning seda on teatud annustes kasutatud toniseeriva vahendina. Uuemal ajal on Jaapanis puhuti kasutatud tetrodotoksiini üliväikeseid doose valuvaigistina vähkkasvajate korral.
Hanneleele Kaldmaa

Hanneleele Kaldmaa (sündinud 1992) on Eesti kirjanik, tõlkija ja kunstnik. 
Ta on avaldanud artikleid Eesti Päevalehes, Postimehes, Sirbis, raamatuajakirjas Lugu jm ning loomingut ajakirjades Värske Rõhk, Looming ja Vikerkaar ning ajalehes Müürileht. Aastast 2024 kuulub ta Eesti Kirjanike Liitu.
Ta on kirjanik Kätlin Kaldmaa tütar.
Capcom

Capcom Co., Ltd. (jaapani keeles: 株式会社カプコン,) on Jaapani videomängufirma. Nende loodud edukamate videomängu frantsiiside hulka kuuluvad Resident Evil, Monster Hunter, Street Fighter, Mega Man, Devil May Cry, Onimusha, Sengoku Basara, Dead Rising, Dragon's Dogma, Ace Attorney ja Marvel vs. Capcom. Capcom on rahvusvaheline ettevõte, millel on tütarettevõtted Ida-Aasias (Hongkong), Euroopas (London, Inglismaa) ja Põhja-Ameerikas (San Francisco, California).
Kuldar Leis

Kuldar Leis (sündinud 29. mail 1968 Tartus) on Eesti ettevõtja ja poliitik, alates 25. märtsist 2025 taristuminister, 2021–2025 kultuuripealinn Tartu programmi korraldava SA Tartu 2024 juhataja. 
Aastatel 2005–2013 oli ta Põlva linna volikogu liige ja 2013–2025 Põlva valla volikogu liige.
Haridus.
1993. aastal lõpetas ta Tartu Ülikooli rahanduse ja krediidi erialal. 1987. aastal oli ta omandanud diplomi Õisu Toiduainetetööstuse Tehnikumis piimatoodete tehnoloogia erialal.
Viljandi Kreiskool

Viljandi Kreiskool (saksa k. "Fellinshe Kreisschule", vene k. "Феллинское уездное училище") oli aastatel 1804–1885 Viljandis tegutsenud kreiskool.
Koolihoone valmis 1768. aastal, algselt asus hoones tööle Viljandi Maakohus. 1790. aastal hakkas hoones tööle kaheklassiline rahvakool, mis muudeti 1804. aastal kolmeklassiliseks Viljandi kreiskooliks. 
Viljandi Kreiskoolis õppisid Gottlieb Garl Reinthal (1798–1872), Johann Köler (1826–1899), Hans Wühner (1836–1911), Adam Peterson (1838–1918), Juhan Kunder (1852–1888), Martin Lipp (1854–1923), Villem Reiman (1861–1917), Jaan Leppik (1863–1943), Tõnis Grentzstein (1863–1916), Henrik Koppel (1863–1944), Jaan Tõnisson (1868–1941), Andres Alver (1869–1903), Jaan Lõo (1872–1939), Karl August Hindrey (1875–1947) jt.
1885. aastast töötas hoones linnakool, mis oli algul kolme-, hiljem aga neljaklassiline. 1912. aastal anti koolile Barclay de Tolly nimi ja see muudeti neljaklassiliseks kõrgemaks algkooliks.
Masterkey

Masterkey (inglise keelest "üldvõti") on Ameerika Ühendriikide haavlipüss. Seda toodab ettevõte Knight's Armament Company ning see on mõeldud peamiselt uste lõhkumiseks.
Masterkey arendamine algas 1980. aastatel, et pakkuda sõduritele automaatide külge kinnitatavat lisadetaili uste lõhkumiseks. Enne seda pidid sõdurid tihtipeale lisaks oma teenistusrelvale võtma kaasa uste lõhkumiseks mõeldud relva. Masterkey on sisuliselt haavlipüssi Remington Model 870 lühike versioon, mis kinnitatakse automaadi vintraua alla (sarnaselt näiteks granaadiheitjaga M203). Relva salv mahutab kolm padrunit ehk koos rauas oleva padruniga saab sellest järjest lasta kuni neli lasku.
Masterkeyst arendati omakorda välja M26 Modular Accessory Shotgun System, mille kasuks otsustas ka Ameerika Ühendriikide armee.
M110 MASS

M110 SASS (inglise keeles "Semi Automatic Snimer System" ("Poolautomaatne Snaiprisüsteem")) on Ameerika Ühendriikide snaiperrelv. See kasutab laskemoona 7.62×51mm NATO ning seda toodab ettevõte Knight's Armament Company (KAC). M110 SASS arendati välja samuti KAC-i poolt toodetud relvast SR-25. Ameerika Ühendriikide sõjavägi võttis M110 kasutusele pärast aastal 2005 toimunud konkurssi.
M110 tahtakse asendada relvast Heckler &amp; Koch HK417 väja arendatud püssiga. Aastal 2022 jõudis kasutusele M110 SASS-i uus variant, M110A2.
M19 (miin)

M19 on Ameerika Ühendriikide tankitõrjemiin. See töötati välja 1960. aastatel asenduseks miinile M15. 
M19 on konstrueeritud nii, et see oleks metallidetektoritele võimalikult nähtamatu; miinil on vaid kaks metallist osa: vasest detonaatori kapsel ja vaid 3 grammi kaaluv terasest lööknõel. Litsentsi alusel on seda toodetud ka Tšiilis, Lõuna-Koreas ja Türgis, lisaks on koopiaid valmistanud Iraan. Miini M19 on kasutatud Afganistanis, Angolas, Tšaadis, Tšiilis, Küprosel, Iraanis, Iraagis, Jordaanias, Lõuna-Koreas, Liibanonis, Lääne-Saharas ja Sambias.
Enne 1990. aasta lahesõda oli Ameerika Ühendriikide varudes ligi 74 000 M19 miini, 2002. aastaks oli neid enam kui 10 000 võrra vähem.
M45 MEUSOC

M45 MEUSOC (inglise keeles "Marine expeditionary unit (special operations capable)" ("Mereväe ekspeditsiooniüksus (erioperatsioonivõimeline)")) on Ameerika Ühendriikide poolautomaatpüstol. See kasutab laskemoona .45 ACP ning on variant püstolist Colt M1911. M45 MEUSOC oli Ameerika Ühendriikide merejalaväe mõnedes väeosades kasutusel aastatel 1985–2022.
Toomas Puss

Toomas Puss (22. juuni 1952 – 19. september 2024) oli eesti orienteeruja, spordiorganisaator ja meteoroloog.
TRÜ bioloogia-geograafiateaduskonna vilistlane 1982, oli ta Voore kooli geograafia-bioloogia õpetaja ja 1985–2003 Jõgeva agrometeoroloogiajaama juhataja.
Märkimisväärsete tulemustega pikamaajooksus, murdmaasuusatamises ja orienteerumises, 1980 meistrikandidaat suusaorienteerumises. Jõgeva Spordiklubi Visa esimees.
Hall maja

"Hall maja" on vene-prantsuse kunstniku Marc Chagalli 1917. aastal valminud õlimaal Thyssen-Bornemisza muuseumis Madridis.
Teos on üks kunstniku kodumaal Vitebskis ja selle ümbruses esimese maailmasõja ajal valminud maalidest.
Eufoonium

Eufoonium on vaskpuhkpillide rühma kuuluv madala registri puhkpill. 
Nimetus "eufoonium" on tulnud kreekakeelsest sõnast "euphonos", mis tähendab kaunikõlalist.
Eufooniumil on nelja või kolme ventiiliga süsteem. Välimuselt meenutab see tuubat, kuid on sellest väiksem. Tänapäevased eufooniumid on kasutusel alates 1874. aastast, mil need Suurbritannias leiutati.
Eufoonium on hinnatud ansambli- ja orkestripillina, olles esindatud puhkpilliorkestrites ja mitmesugustes vaskpilliansamblites.
Manurhin MR 73

Manurhin MR 73 on Prantsuse revolver. Selle mudeleid, mis erinevad nii laskemoona (kas .357 Magnum või .38 Special), tööpõhimõtte (kas ühe- või kahetoimeline) kui suuruse (toru pikkus 57–254 mm) poolest, toodab relvatootja Manurhin.
Pärast teist maailmasõda seisis Prantsusmaa politsei vastamisi uue probleemiga: riigi okupatsiooniajast ning vabastamisest oli üle jäänud suures koguses sõjaväerelvastust, mida kurjategijad kasutasid politseijõududega tulevahetustesse sattudes. Selle tõttu tuli ka politseil hakata mõtlema oma ametnike paremini relvastamise peale.
MR 73 jõudis Prantsusmaa politsei kasutusse aastal 1972 ning on olnud nii sandarmeeria kõrvalrelvaks kui kuulunud politsei eriüksuste GIGN ja RAID relvastusse. Revolver on hiljem sattunud erinevate sõjavägede, politseijõudude ning relvarühmituste kätte üle maailma, eriti endise Prantsuse koloniaalimpeeriumi aladel.
Christopher Bailey

Christopher Bailey (sündinud 29. mail 2000 Atlantas, Georgia osariigis) on USA kergejõustiklane, kes on spetsialiseerunud sprindile. Ta on võitnud kuldmedaleid olümpiamängudelt, kergejõustiku maailmameistrivõistlustelt ja kergejõustiku sisemaailmameistrivõistlustelt. 
2023. aasta jaanuaris püstitas Bailey uue Arkansas Razorbacksi kolledži rekordi 400 m jooksus 45,09 ja ületas 2005. aastal Terry Gatsoni püstitatud eelmise rekordi 45,29. Bailey võitis 2023. aasta märtsis New Mexico osariigis Albuquerque'is Arkansas Razorbacksi koosseisus NCAA sisevõistluste 4x400 m jooksu tiitli.
Võisteldes 2023. aasta USA kergejõustiku katsevõistlustel, kvalifitseerus Bailey 400 m eeljooksust kõige kiirema ajaga 45,05. Seejärel jõudis ta finaali viienda kiirema ajaga 45,02. Finaalis sai ta seitsmenda koha, kuid valiti 2023. aasta augustis Budapestis toimuvatele kergejõustiku maailmameistrivõistlustele. Bailey osales 4x400 m teatejooksu finaalis viimases vahetuses ja lõpetas esimesena.
Bailey võitis 2024. aasta märtsis Glasgow's toimunud 2024. aasta kergejõustiku sisemaailmameistrivõistlustel Ameerika 4x400 m teatejooksu ankrujooksjana hõbemedali.
Bailey võistles 2024. aasta augustis 2024. aasta suveolümpiamängudel Pariisis 400 meetri jooksus, kvalifitseerudes finaali ja saavutades üldarvestuses kuuenda koha. Mängudel osales ta ka 4x400 m teatejooksus, võites Ameerika teatemeeskonnaga kuldmedali.
Bailey võitis 2025. aasta USA sisekergejõustiku meistrivõistlustel 400 meetri jooksu. Ta valiti 2025. aasta märtsis Nanjing Shis toimunud kergejõustiku sisemaailmameistrivõistlustele, kus ta võitis 400 meetri individuaaljooksus kulla kaasmaalaste Brian Fausti ja Jacory Pattersoni ees. Bailey kuulus ka 4x400 m tetejooksus kulla võitnud USA võistkonda.
Välislingid.
[[Kategooria:Ameerika Ühendriikide sprinterid]]
[[Kategooria:Sündinud 2000]]
QTS-11

QTS-11 (hiina keeles 11式单兵综合作战系统, "11 Shì dānbīng zònghé zuòzhàn xìtǒng" ("Tüüp 11 üksikvõitleja integreeritud lahingsüsteem")) on Hiina tulirelv. See koosneb automaadist QBZ-03, mis on ühendatud granaadiheitjaga. Relv on Hiina sõjaväes kasutusel 2015. aastast.
See oli tootmises juba aastal 2011. Erinevalt paljudest teistest vintpüssile kinnitatavatest granaadiheitjatest on QTS-11 ühelasuline ehk seda peab pärast igat lasku käsitsi ümber laadima. Testimisfaasis arvasid sõjaväelased, et ühelasuline granaadiheitja on mõistlikum, kuna nii saab laskija lihtsamalt kasutatavat moona vahetada.
Mercantesca

Mercantesca ('kaupmehekiri') oli gooti kursiivide hulka kuuluv Itaalias kasutusel olnud kirjastiil, mis sai alguse 13. sajandi lõpul Toscana kaubalinnades, eelkõige Firenzes.
Kirjeldus.
"Mercantesca" on kursiividele iseloomuliku vaba sulejooksuga, põhimõtteliselt puuduva heletumeduse kontrastiga, ümarate ja kokkusurutud tähtedega, kirjamärke iseloomustas püstne telg, lühikesed suletõmbed ja ümmargused silmused eriti ülapikendites, vähesed lühendid ning arvukad mõõtühiku- ja valuutasümbolid.
Ajaloost.
Nagu on teada 16. sajandi kirjutamist käsitlevaist traktaatidest, tulenes "mercantesca" peamine õpetus praktikast. Kuni 16. sajandi teise pooleni oli "mercantesca" tavaline "abbaco"- ehk kaubandusmatemaatika koolides või poodides ja töökodades hariduse saanud kirjutajate hulgas: see oli kaupmeeste, pankurite, maalikunstnike, skulptorite, arhitektide, kunstkäsitööliste ja tööliste, kes kõik kuulusid kesk- või alamklassi, kirjastiil. Et kõik nad olid õppinud lugema ja kirjutama ainult rahvakeeles, on selles ka "mercantesca"s kirjutatud tekstid.
Kuigi "mercantesca" kujunes kirjana, mida kasutati peamiselt äridokumentide ja arvete kirjapanemiseks, hakati seda umbes 13. sajandi lõpus kasutama ka käsikirjalistes raamatutes. Vatikani raamatukogus asuv 13.-14. sajandi "canzoniere" Vaticano Latino 3793, vanim itaaliakeelseid laulusõnu sisaldav köide on üks selles kirjas kirjandusteos.
"Mercantesca"s kirjutatud raamat oli tüüpiliselt väheste kuludega tehtud raamat, kirjutatud paberile, keskmises kuni väikeses formaadis, joonteta lehekülgedega, vahel kaunistatud vesivärvi- ja sulejoonistega. Need raamatud sisaldasid eri tekste ühtede kaante vahel (taolisi raamatuid nimetati "zibaldone", see oli tavaline raamatutüüp 16. sajandi lõpuni). Enamasti olid nende autorid mitteprofessionaalidest kirjutajad, kes kopeerisid emakeelseid tekste enda või oma pere tarbeks, dokumenteerides vajalikku nagu kõrgemasse klassi kuuluvad kaupmehed.
TM-62

TM-62 on Nõukogude Liidu tankitõrjemiin, mida Nõukogude Liidu sõjavägi kasutas põhilise tankitõrjeotstarbelise maamiinina. Sellest on toodetud mitu mudelit. 
Tüüpilise TM-62 lõhkelaeng kaalub 7,5, kuid mudelid erinevad suuresti. Seda saab üles panna nii käsitsi kui ka automaatselt näiteks spetsiaalse haagise, masina (GMZ-3) või helikopteriga. Sellele sobivad samad sütikud, mis miinile TM-72. TM-62 on olnud Venemaa sissetungis Ukrainasse kasutusel nii tankitõrje- kui ka jalaväevastase miinina.
TOZ-194

TOZ-194 on Venemaa haavlipüss. See on tööpõhimõttelt pumppüss. Relva toodab Tula relvatehas.
Toyota Hilux

Toyota Hilux (jaapani keeles トヨタ・ハイラックス, "Toyota Hairakkusu") pikapimudel, mida toodab Jaapani autotootja Toyota.
Enamikul turgudel kannab sõiduk Hiluxi nime, kuid Põhja-Ameerikas loobuti sellest 1976. aastal ning mudelit turustatakse nimede Truck, Pickup Truck ja Compact Truck all. Populaarne varustuspakett SR5 ("Sport Runabout 5-Speed") sai seal mitteametlikuks mudelinimetuseks, kuigi seda paketti pakuti ka teistel Toyota mudelitel, nagu 1972–1979 Corolla.
Aastal 1984 nimetati Hiluxi kaubikuversioon Trekker Venezuelas, Austraalias ja Põhja-Ameerikas ümber 4Runneriks ning Jaapanis Hilux Surfiks. Aastal 1992 toodi Põhja-Ameerika turule uus keskmise suurusega kastiauto Toyota T100, mis tõi kaasa vajaduse eristada erinevaid mudeleid selgemate nimedega. Aastast 1995 on 4Runner eraldiseisev maastur ning Tacoma asendas Põhja-Ameerikas Hiluxi.
Aastal 2004 välja lastud seitsmendst põlvkonnast on Hiluxil sama IMV-nimeline platvorm nagu Toyota Fortuneril ja Toyota Innoval. Aastaks 2017 oli Toyota Hiluxi kogumüük maailmas jõudnud 17,7 miljoni ühikuni. Aastal 2019 teatas Toyota plaanist tuua järgmise kuue aasta jooksul turule elektriline Hilux.
Majandusbuum

Majandusbuum on osa majandustsüklist, mida iseloomustab majanduse talumatult kiire kasv, millega kaasneb inflatsioon. Majandusbuumi peamised näitajad on sissetulekute, toodangu, tööhõive, hindade, kasumi ja intressimäärade suurenemine.
Majandusbuumist tulenev sissetulekute ja toodangu kasv ei pruugi otsekohe kõiki inimesi ja ettevõtteid mõjutada, kuid see suurendab tuleviku suhtes optimismi ja valmisolekut teha suuremaid oste ja investeeringuid. Ettevõtted suurendavad investeeringud masinatesse ja seadmetesse, kuna suureneb tarbijate nõudlus kaupade järele, mis omakorda suurendab tootmismahtu. Majandusbuumi teke, jätkumine ja kestus sõltuvad mitmest tegurist: finantsasutuste pakutava krediidi kättesaadavusest ja kvaliteedist, riigi rahandus- ja rahapoliitika olemusest ja sobivusest majanduse toetamiseks, ettevõtete tootmisvõimsusest ning muudest tootmiskulusid mõjutavatest teguritest.
Majandustsükli osad.
Majandustsükkel koosneb neljast osast:
Tüüp 91 (granaadiheitja)

Tüüp 91 on Hiina granaadiheitja. Sellega lastakse 35-millimeetriseid mittesurmavaid granaate. Relva saab kasutada kas õlalt lastes, vintraua alla kinnitatuna või sõidukile kinnitatuna. Vintrauaaluse variandi laadimissüsteem sarnaneb Ameerika Ühendriikide granaadiheitjale M203.
Ülapikend

Ülapikend on tüpograafias ja paleograafias minuskli ehk väiketähe osa, mis nelja joone süsteemis ulatub tähe x-kõrgusest kõrgemale.
Näiteid ülapikenditest käsikirjades.
Pikkade ülapikenditega kirjastiilid on näiteks läänegooti kiri ja merovingi kiri, lühikestega pooluntsiaal ja insulaarkiri. Kursiivkirjades on ülapikendid sageli silmustega, mis tekivad kirjutades sulge paberilt tõstmata.
Alapikend

Alapikend on tüpograafias ja paleograafias minuskli ehk väiketähe osa, mis nelja joone süsteemis jääb tähemärgi põhiosast ja baasjoonest allapoole, nagu tähtedes g, j, p, q ja y, mõnedes kursiivkirjades ka f ja s. Olenevalt kirjatüübist võivad baasjoonest allapoole ulatuda ka numbrid (joondamata numbrid).
Zijiang M99

Zijiang M99 on Hiina materjalivastane vintpüss. See võeti kasutusele aastal 2005 ning on poolautomaatse tulerežiimiga. Relva on kasutanud näiteks Hiina merejalavägi Adeni lahel Somaalia piraatide vastu ning mitmed Süüria kodusõja relvarühmitused.
Benelli M1

Benelli M1 on Itaalia poolautomaathaavlipüss. See on relvatootja Benelli Armi seeria Super 90 esimene relv, mis jõudis turule aastal 1986. Selle erinevad mudelid on mõeldud nii tsiviil-, korrakaitse- kui militaartarbeks.
M1-le järgnesid mudelid M2, M3 ja M4.
Colt Commander

Colt Commander on Ameerika Ühendriikide poolautomaatpüstol. See konstrueeriti John M. Browningu poolt disainitud püstoli Colt M1911 alusel.
Jandrinski

 
Jandrinski on perekonnanimi
Perekonnanimi, mis on moodustatud Eesti Sõnast ja perekonnanimest "jändrik" ja Jändrik. 
Selle perekonnanimi moodustamise protsess on üsna keeruline ja tõenäoliselt toimus see Venemaa Impeeriumi valitsemise ajal. Eesti rahvas lisati Venemaa impeeriumi hulka 1721 aastal, kui rootslastelt vallutatud Eesti liideti. 
Perekonnanimi on mainitud XX sajandi alguses Petseri maakonnas. Petseri maakonnas elasid ja elavad siiani setod rahva esindajad. 
Setod - väike soome-ugri etniline rühm, kes elab Eesti kaguosas (Võrumaa ja Põlvamaa maakonnad), Venemaa, Pihkva oblasti, Pechora rajoonis (1920–1940 Eesti Vabariigi, Petseri maakonnas) ja sellega piirnevates piirkondades. Setu rahva ajalooline elukoht on nimega Setumaa või Setukezia. Eestis on 10 000 – 13 000 setut. 
Setod nimetraditsioonidele avaldas suurt mõju õigeusu, vene keele ja kultuuri piirimõju, rahva ümberasustamise piiriline iseloom ja selle jagatud staatus. Enamik enne 1920. aastat sündinud setod kandis vene nimesid ja perekonnanimesid. Nii lisati olemasolevale nimele sufiks "-ski". 
Aastatel 1920–1940 läksid kõik setu maad Eesti Vabariigi hulka. 
Perekonnanimi on soome-ugri päritolu, kuid kandjad ei ela enam Eesti territooriumil.
MAC-11

Military Armament Corporation Model 11 on Ameerika Ühendriikide püstolkuulipilduja. Selle konstrueeris 1970. aastatel relvameister Gordon Ingram Powder Springsis Georgia osariigis. MAC-11 on vanema relva MAC-10 väiksem mudel ning laseb väiksemat laskemoona .380 ACP.
Smith &amp; Wesson Model 4506

Smith &amp; Wesson Model 4506 on Ameerika Ühendriikide poolautomaatpüstol. See kasutab moona .45 ACP või eritellimusel suuremat moona .45 Super. Relv on peaaegu sajaprotsendiliselt valmistatud roostevabast terasest ning on seetõttu väga vastupidav. M4506 on Smith &amp; Wessoni 4600-seeria kolmas relv ning oli tootmises aastatel 1988–1999.
Kait Lukka

Kait Lukka (sündinud 10. detsembril 1970) on eesti ettevõtja, Tartu Ülikooli Viljandi Kultuuriakadeemia ettevõtluse konsultant, Viljandi Ugala Teatri nõukogu esimees ja noorte ettevõtlikkuse arendamise eestvedaja Viljandimaal. Kait Lukka on Ugala kauaaegse esinäitleja Leila Sääliku ja Viljandimaa ingerisoomlaste liikumise eestvedaja Valeri Luukka poeg.
Benelli Supernova

Benelli Supernova on Itaalia haavlipüss. Seda toodab ettevõte Benelli Armi ning see on ehituselt pumppüss. Relv on kasutusel peamiselt jahipidamiseks, enesekaitseks ja korrakaitses. Benelli Supernova kaba sees on tagasilööki pehmendav mehhanism, mis teeb tagasilöögi aeglasemaks ning relva seetõttu paremini kontrollitavaks.
Desert Tech MDR

Desert Tech MDR on Ameerika Ühendriikide vintpüss. See on "bullpup"-disainiga ning vastavalt mudelile kas poolautomaatvintpüss, lahingvintpüss või karabiin. Selle konstrueeris Utah' osariigi relvatootja Desert Tech aastal 2014. Relv oli tootmises aastani 2024.
Söökla

Söökla on suurema hulga inimeste üheaegseks toitlustamiseks mõeldud söögikoht, kus ei ole ettekandjaid, vaid müüakse valmistehtud toitusid, mida külastajad viivad lauale kandikuga. Teadaolevalt maailma esimene "söökla" nimega "Exhange Buffet" avati New Yorgis 1885. aastal, 1905. aastal hakkasid sööklad levima Los Angeleses.
Sööklad olid väga levinud ka Nõukogude Liidus, kus toitude valik oli väga väike, ja nõukogudeaegse traditsiooni järgi pühiti kõiki laudu ühe lapiga, millega laudu ei puhastatud, vaid mustus hõõruti kogu lauale laiali, mille tulemusena kõdunemisprotsessi käigus tekkis tüüpiline söökla lõhn.
2025. aasta kohaliku omavalitsuse volikogude valimised

2025. aasta kohalikud valimised Eestis olid 13.–19. oktoobril 2025 toimunud Eesti kohaliku omavalitsuse volikogude valimised.
Eesti Vabariigi põhiseaduse kuuenda muudatuse jõustumise tulemusel ei saanud valimistel enam hääletada välismaalased, v.a Euroopa Liidu kodanikud. Samuti oli muudatuse jõustumisel tegu viimaste kohalike valimistega, kus said hääletada määratlemata kodakondsusega isikud Eestis ehk n-ö halli passi omanikud.
Erakondade valimisloosungid.
Parempoolsed - "“Kindlalt paremaks!”"
Isamaa - "Eesti vajab muutust!"
Eesti 200 - "“Uue põlvkonna Eesti!”"
Reformierakond - "“Parema Eesti eest!”"
Sotsiaaldemokraadid - "“Igaüks loeb!”"
Keskerakond - "“Ummikust välja”"
Eesti Rahvuslased ja Konservatiiivid - "“Näoga Eesti poole!”"
Eesti Konservatiive Rahvaerakond - "“Muidugi EKRE”"
Vabaerakond Aru Pähe - "Vaba on olla parem"
Tulemused.
Osalus.
Valimistel osales 594 117 inimest (neist 323 299 hääletas pabersedeliga, 270 818 andis elektroonilise hääle) ehk 59,2% kõigist hääleõiguslikest inimestest. Eelhääletas 162 415 inimest. Kodus hääletas 2 273 inimest. Kehtetuid sedeleid oli 2555.
Populaarseimad kandidaadid.
Järgnev tabel näitab kõige populaarsemaid kandidaate ehk neid, kellele antud hääled moodustasid suurima osa kõigist vastavas ringkonnas antud häältest.
FEG NGM-81

FEG NGM-81 on Ungari ründevintpüss. See on litsentsi alusel toodetud koopia Nõukogude Liidu relvast AK-74. NGM-81 toodeti Budapestis FEG-i tehases. Kaliibriga 5,45 mm versiooni toodeti väikestes kogustes, samas kui ülekaalus olid ekspordiks mõeldud 5,56 mm NGM-81 vintpüssid.
GS1-128

GS1-128 (varem tuntud kui UCC/EAN-128) on vöötkood, mis lisaks tavapärastele tootetunnustele (nagu JAN-kood ja standardne jaotuskood ITF) sisaldab ka mitmesuguseid andmeid jaotus- ja äritehingute kohta. GS1-128 kasutab CODE 128 vöötkoodi struktuuri. 
Andmete omadused
GS1-128 võimaldab vöötkoodi lisada järgmisi andmeid:
Koodi 128 vöötkoodil on seitse sektsiooni:
Rakendustunnused (Application Identifiers - AI).
GS1-128 vöötkoodi lisatakse rakendustunnused (AI), mis näitavad, millist tüüpi andmed järgnevad. Enamikul juhtudel määrab AI ka andmete pikkuse ja vormingu. AI-d on nii vöötkoodi kodeeritud kui ka inimloetaval kujul vöötkoodi all.
Struktuur:
Kasutamine.
GS1-128 kasutatakse laialdaselt tarneahelas erinevate andmete edastamiseks, näiteks:
GS1-128 vöötkood on tavaliselt osa GS1 logistikamärgistusest, mida aktsepteerivad enamik suuremaid jaemüüjaid ja turuplatse kogu maailmas.
Kuna GS1-128 kasutab CODE 128 vöötkoodi struktuuri, saab GS1-128 andmeid lugeda mistahes vöötkoodilugejaga, mis suudab lugeda CODE 128 vöötkoode.
Harilik koerahammas

Harilik koerahammas ("Erythronium dens-canis") on taimeliik koerahamba perekonnast.
Taim looduslikult Eestis ei kasva.
Tuliastel

Tuliastel ("Pyracantha") on roosõieliste sugukonda kuuluv perekond.
Verev tuliastel

Verev tuliastel ("Pyracantha coccinea") on roosõieliste sugukonda kuuluv liik.
Taim Eestis ei kasva.
Tooneputk

Tooneputk ("Thapsia") on perekond sarikaliste ("Apiaceae") sugukonnas.
Hispaania tooneputk

Hispaania tooneputk ("Thapsia garganica") on liik sarikaliste ("Apiaceae") sugukonnas.
Taim Eestis ei kasva.
Antonijs Springovičs

Antonijs Springovičs (1. november 1876 Rēzekne – 1. oktoober 1958 Riia) oli läti päritolu katoliku vaimulik ning aastatel 1923–1958 taasmoodustatud Riia peapiiskopkonna esimene peapiiskop.
Elulugu.
Antonijs Springovičs õppis ta Peterburi Rooma-Katoliku Teoloogilises Akadeemias. 24. juunil 1901 pühitseti ta Mogiljovi peapiiskop Bolesław Hieronim Kłopotowski poolt preestriks. 1920. aasta 14. aprillil sai ta Edward O'Rourke'i järel Riia piiskopiks. Tema ametissepühitsemine võttis aset 22. augustil, riituse viis läbi Kaunase peapiiskop Juozapas Skvireckas. 25. oktoobril 1923 ülendati Riia piiskopkond peapiiskopkonnaks ning Springovičs nimetati paavst Pius XI poolt esimeseks peapiiskopiks. 1937. aastal nimetati Springovičs pärast Liepāja piiskopkonna loomist metropoliidiks.
Teise maailmasõja ajal saatis Springovičs abipiiskop Jāzeps Rancānsi Eestisse, kus pühitses preestriks ning nimetas Tartu koguduse vaimulikuks isa Alexander Dordetti. Sõja järel võttis Riia peapiiskopkond Eesti alade katoliku kogudused enda hoole alla. Peapiiskop Springovičs saatis Eestisse Tallinna koguduse preestrina teenima isa Jāzeps Grišānsi.
Peapiiskop Antonijs Springovičs suri 1. oktoobril 1958. Tema matused toimusid Riia Püha Jakobi kirikus.
Ruger P

Ruger P on Ameerika Ühendriikide poolautomaatpüstol. Selle erinevad mudelid olid tootmises aastatel 1985–2013 nii tsiviil- kui militaartarbeks. Sturm, Ruger &amp; Co. ehitus baseerub suures osas John Browningu püstolil Colt M1911, kuid on väiksemaid, näiteks kaitseriiviga seotud erisusi. Kasutajad on relva hinnanud vastupidava ja usaldusväärsena, kuid sellest tulenevalt on see ehituselt üsna kohmakas.
Smith &amp; Wesson Model 28

Smith &amp; Wesson Model 28 (ka Highway Patrolman (inglise keelest "Kiirteepatrull")) on Ameerika Ühendriikide revolver. Seda tootis aastatel 1954–1986 padrunile .357 Magnum relvatootja Smith &amp; Wesson. Tegu on revolvri Smith &amp; Wesson Model 27 kõrgkvaliteetse versiooniga.
Smith &amp; Wesson Model 6904

Smith &amp; Wesson Model 6904 on Ameerika Ühendriikide poolautomaatpüstol. Relvatootja Smith &amp; Wesson on sellest omakorda välja arendanud kolm mudelit: Model 6906, Model 6944 ja Model 6946.
Pühaku tiitel

Pühaku tiitel on nimetus, millega pühak on nimetatud õigeusu, kreekakatoliku jm bütsantsi jumalateenistuskorda kasutava kiriku kalendris tema mälestuspäeval ja millega teda nimetatakse jumalateenistustel. Ka ikoonile kirjutatakse pühaku nimi koos tiitliga või mitmega.
Tiitlid võivad mõnikord kattuda (näiteks iga apostel on ka jünger, lisaks arvas Paulus end apostliks ja seda tegi ka kirik hiljem, kuid iga jünger ei ole apostel). Mõned tiitlid on ette nähtud ainult Jumalaemale ja mõningaid pühakutele enam ei anta (näiteks apostli nimetus).
Pühakut võidakse nimetada ainult tiitliga, kasutamata sõna "Püha": prohvet Joona, piiskopmärter Platon).
Finantsnõustaja

Finantsnõustaja on spetsialist, kes aitab eraisikutel ja ettevõtetel hallata oma rahaasju ning saavutada finantseesmärke. Nõustamine hõlmab laia valikut teenuseid, sealhulgas investeerimisstrateegiate väljatöötamist, eelarve planeerimist, maksualast optimeerimist, pensioni- ja kindlustuslahenduste leidmist ning võlgade haldamist.
Liigitus.
Finantsnõustajaid võib liigitada kahte peamisse kategooriasse: kindla ettevõttega seotud ja iseseisvalt tegutsevad nõustajad. 
Kindla ettevõttega seotud finantsnõustajad töötavad pankades, investeerimis- ja kindlustusettevõtetes ning soovitavad klientidele peamiselt oma tööandja pakutavaid finantsteenuseid ja -tooteid. 
Iseseisvalt tegutsevad finantsnõustajad ei ole seotud ühegi kindla finantsasutusega ning tegutsevad iseseisvalt või sõltumatutes nõustamisfirmades. Nad võivad soovitada erinevate pakkujate tooteid ja teenuseid, pakkudes laiemat turuülevaadet ja aidates klientidel leida nende vajadustele kõige paremini sobivaid lahendusi. 
Kvalifikatsioon.
Eesti finantsnõustajate kvalifikatsioon põhineb Euroopa Finantsplaneerimise Assotsiatsiooni (EFPA) kehtestatud standarditel. EFPA sertifikaadid tagavad finantsnõustajatele vajalikud teadmised ja oskused, et pakkuda kvaliteetset nõustamisteenust. Kõik EFPA sertifitseeritud finantsnõustajad peavad järgima pideva professionaalse arengu nõudeid, et hoida oma teadmised ja oskused ajakohastena. 
Regulatsioon Eestis.
Eestis jälgib finantsnõustajate tegevust Finantsinspektsioon, mis soovitab spetsialistidel läbida koolitusi ja sertifitseerimisprotsesse, et tagada nende pädevus ja usaldusväärsus. Finantsinspektsioon järgib Euroopa Väärtpaberiturujärelvalve (ESMA) juhiseid, mis määratlevad finantsnõustajate teadmiste ja pädevuste hindamise kriteeriumid. 
Eestis tegutseb finantsnõustajate kutseühing EFAA, mille eesmärk on tõsta ja ühtlustada finantsnõustamise taset.
Rosolje

Rosolje on kartuli- ja peedisalat. Rosolje sisaldab peeti, kartuleid, hapukurki, õuna, muna, keeduvorsti ja sibulat. Võib sisaldada heeringat. Salatikaste on hapukoorest, lisatud on sinepit, suhkrut, musta pipart ja äädikat.
Soomes tehakse salatit nimega rosolli, mis võib olla erineva koostisega, kuid võib olla ka peaaegu sama mis rosolje.
IWI Jericho 941

IWI Jericho 941 (vahel Baby Eagle (inglise keelest "Kotkabeebi")) on Iisraeli poolautomaatpüstol. Selle arendas aastal 1990 välja relvatootja IMI Systems (aastast 2005 Israel Military Industries). Kuigi seda on välismaal turustatud sarnase nime all, ei ole relval erilist seost püstoliga Desert Eagle (kui välja arvata tootja ja õrn väline sarnasus). Jericho koopiaid toodetakse erinevate nimede all ka mujal maailmas, näiteks Rumeenias, Ukrainas ja Vietnamis.
Smith &amp; Wesson Model 586

Smith &amp; Wesson Model 586 on Ameerika Ühendriikide revolver. See on kas kuue- või seitsmelasuline kahetoimeline ning kasutab kas padrunit .357 Magnum või .38 Special. See on sarnane revolvrile Smith &amp; Wesson Model 686, kuid valmistatud teisest materjalist.
AKMSU

AKMSU on Pakistani karabiin. See on Nõukogude Liidu relvast AKM konstrueeritud väiksem variant, mis kasutab laskemoona 7.62×39mm. Kunagi arvati, et tegu on Nõukogude Liidu prototüübiga, kuid hilisemad andmed kinnitavad, et tegu on isetehtud mudeliga. Ilmselt on see pärit Pakistanist Darra Adam Kheli linnast.
Liigendkaarsild

Liigendkaarsild (inglise keeles "hinged arch bridge") on kaarsild, millel on üks või mitu liikumatut liigendit. Liigendid kompenseerivad pingekõikumisi.
Kõige levinumad liigendkaarsildade variandid on kahe liigendiga kaarsillad, mille liigendid (kannaliigendid) on kaarkanduri toetuspunktides ja kolme liigendiga kaarsillad, millel on kaare ülaosas täiendav liigend (lukuliigend). On olemas ka ühe liigendiga versioonid, millistes on kaarel vaid lukuliigend. Kannaliigendid takistavad paindemomentide kandumist sillasammastele. Kolme liigendiga kaarsild on erinevalt teistest versioonidest staatikaga määratav.
Horisontaalse toereaktsiooni vältimiseks võib liigendkaarsild olla tarindatud tõmbevööga (sarnaselt tõmbevööga kaarsillale). 
Staatikaga määratavad kolme liigendiga kaarsillad olid populaarsed kuni teise maailmasõjani. Pärast sõda võimaldas arvutusmeetodite areng laialdaselt kasutada staatiliselt määramatuid kaarsildu. 20. sajandi lõpus seoses liimpuidu kasutuselevõtuga sillaehituses hakati taas ehitama kolme liigendiga kaarsildu.
Ajalugu.
Varased kaarsillad olid jäiktugedega ja liigenditeta sillad. Kahe liigendiga kaarsilla töötasid välja prantsuse insenerid Couche ja Salle 1858. aastal sepisrauast tehtud silla jaoks. Esimene kolme liigendiga kaarsilla projekteeris 1863. aastal Johann Wilhelm Schwedler (Unterspree sild Berliinis), mis ehitati kaks aastat pärast Claus Koepcke teedrajavat teoreetilist tööd. Hradecky sild (1866) on arvatavasti vanim siiani kasutusel olev kolme liigendiga kaarsild. 
Liigendkaarsillad olid populaarsed raudteede ehituses. 1905. aastal ehitatud Bellows Falls Arch Bridge Vermontis oli kolme liigendiga teraskaarsild. Oma 160 m pikkusega oli see ehitamise ajal Ameerika pikim. 
1905. aastal valmis Venemaal Borovitšis üle Msta jõe Beleljubski sild (sille 107 m), mille projekteerisid Nikolai Beleljubski ja Andrzej Pszenicki. Tegemist on Venemaal esimese kolme liigendiga ja tõmbevööta kaarsillaga.
Jāzeps Grišāns (1891–1988)

Jāzeps Grišāns (18. november 1891 – 24. veebruar 1988) oli Läti katoliku preester ja kirjanik. 
Elulugu.
Jāzeps Grišāns sündis Kaunata kihelkonnas Mukānis Pēteris ja Anna Grišānsi peres. Ka tema vend Boleslavs Grišāns sai hiljem preestriks.
Ta õppis Rēzeknes ja alates 1909. aastast Peterburis. 1911–1916 õppis ta Peterburi Katoliku Teoloogilises Akadeemias. Pärast akadeemia lõpetamist teenis ta 1916–1920 Preiļi vikaarina ning 1920–1921 Daugavpilsis kooli kaplanina. Järgmise kaheksa aasta jooksul teenis ta veel mitmes koguduses (Rēzekne, Ilūkste, Bebrene, Rubeņi jt) dekaanina. Koos teiste kohalike kultuuritegelastega organiseeris Grišāns Rēzeknes kirjastust Dorbs un Zineiba.
Aastatel 1936–1938 õppis Grišāns Roomas Püha Aquino Thomase Pontifikaalülikoolis. Pärast õpinguid naasis ta Lätti ning asutas Viļānis ja hiljem Rēzeknes usualase trükikoja. 1944. aastal evakueerus ta Saksamaale ning sealt edasi Rooma, kus oli kolm aastat kohalikus kolleegiumis rektor. 1948. aastal kolis ta Argentinasse, kus oli Avellaneda ja Rosario koguduse vaimulik. 1953. aastast elas ta Ameerikas. 1953–1954 oli ta Ameerika Katoliikliku Ülikooli kaplan. Ameerikas asutas ta ka latgalite rahvusliikumise seltsi. 
Jāzeps Grišāns suri 24. veebruaril 1988 Ameerika Ühendriikides Stockbridge'is.
Vahemere piimalill

Vahemere piimalill ("Euphorbia chacarias") on piimalilleliste sugukonda kuuluv taimeliik.
Taime ei kasva Eestis.
Pärnu saksa käsitööliste teater

Pärnu saksa käsitööliste teater on 2025. aastal Pärnus asutatud etendus- ja sõnakunsti asutus. Oma nimega viitab aga teater 19. sajandil tegutsenud sakslastest käsitööliste ühistegevusele (Pernauer Handwerker-Verein). 
Teatri esimese kolme projekti asukoht oli legendaarne Uku baar, aadressil Vana-Rääma 5.
Teater avas uksed 20. märtsil 2025. Esimeseks lavateoseks on "UNRÄP ehk kirjaneitsi tükid mõlemal pool jõge". Käsikiri on kokku pandud katketest Andres Siplase raamatust "Introverdi monoloog. Pärnu" (2019). 
https://parnu.postimees.ee/8214338/legendaarne-uku-taasavab-uksed-stand-up-teatrina
https://kultuur.err.ee/1609639258/parnu-saksa-kasitooliste-teater-avab-uksed-pustijala-tragoodiaga
2025. aasta kevadhooajal toodi rahva ette ka sonettidel põhinev Shakespeare' improfestival "Pillume riime!" ning Tartu tegelikku kultuurilugu käsitlev "Vägivald, asotsiaalsus ja alkoholism Tartu tänavatel. Ja meie südametes." Viimatinimetatu põhineb katketel Saamuel Pliuhkami raamatutest.
Teater näeb, et lavakunst ei peaks piirduma vaid teatrisaaliga, vaid teatri sõnumid peavad suhestuma ka ühiskonnas toimuvate protsessidega, või veel parem, algatama uusi protsesse. Nii on teater proaktiivselt algatanud Alliksaarele monumendi rajamise Tartu linna ning sidunud Pärnu uue silla nimevalikut lavale toodud Pärnu kultuuriloo etendusega. 
https://parnu.postimees.ee/8228079/uus-parnu-teater-teeb-algatuse-rajada-alliksaarele-monument
https://parnu.postimees.ee/8240134/andres-siplane-sillale-nime-paneku-tahtis-kusimus